Byrettens dom om overtrædelse af færdselsloven stadfæstet
Ret: Østre Landsret (2. instans)
Faggruppe: Straffesag — Bødesag
Sagsemner: Færdsel;

UDSKRIFT
AF

ØSTRE LANDSRETS DOMBOG
____________

D O M

Afsagt den 8. juni 2022 af Østre Landsrets 14. afdeling

(landsdommerne Inge Neergaard Jessen, Benedikte Holberg

og Rikke Skovby).

14. afd. nr. S-1471-21:

Anklagemyndigheden

mod

Tiltalte

(CPR nr. (født 1978))

(advokat Casper Andreasen, besk.)

Københavns Byrets dom af 18. september 2020 (SS 80-

12062/2020) er med Procesbevillingsnævnets tilladelse af 26.

marts 2021 anket af tiltalte med påstand om frifindelse i

forhold 2.

Anklagemyndigheden har påstået stadfæstelse.

Forklaringer

Der er i landsretten afgivet supplerende forklaring af tiltalte

og vidnet politiassistent Vidne.

Tiltalte har supplerende forklaret blandt andet, at betjenten
kunne se forsiden af kørekortet, da han fremviste det for
ham. Han holdt en finger på de sidste fire cifre af cpr-
nummeret, så de ikke var synlige. Han sad i bilen og viste
kortet gennem det åbne vindue i bilen, og betjenten stod lige
uden for bilen. Baggrunden for, at han ikke ville overdrage
kortet, var,



- 2 -

at han mente kun at være forpligtet til at vise kortet, ikke

overdrage det, og at han ikke ønskede, at betjenten skulle se

de sidste fire cifre af cpr-nummeret.

Politiassistent Vidne har supplerende forklaret blandt andet,
at han foretog standsningen i forbindelse med en målrettet
hastighedskontrol. Tiltalte sad i bilen på førersædet, og han
stod selv umiddelbart uden for bilen, da tiltalte viste ham
kørekortet gennem det åbne vindue i førersiden. Han fik
mulighed for at se alle oplysninger på forsiden, bortset fra de
sidste fire cifre i cpr-nummeret. Tiltalte ønskede ikke at
overdrage kortet. Det er et led i den almindelige
hastighedskontrol, at man får kørekortet i hånden, idet man i
den forbindelse vil kunne konstatere, om kortet er ægte.

Tiltalte medvirkede og gav de oplysninger, han skulle, men

stemningen var lidt anspændt, da de havde forskellige

forventninger til, hvad der skulle ske. Vidnet kunne helt

sikkert godt have fået lov til at se bagsiden af kørekortet, hvis

han havde ønsket det.

Hvis politiet får oplysning om navn og fødselsdato, kan de

undersøge, om den pågældende har et gyldigt kørekort, og

om vedkommende er søgt.

Det er rigtigt, at man nu kan få et digitalt kørekort. Han kan

ikke huske, om de sidste fire cifre i cpr-nummeret fremgår af

dette kørekort.

Forevist vejledningsvideo fra politiet vedrørende det digitale

kørekort forklarede vidnet, at det er rigtigt, at de sidste fire

cifre i cpr-nummeret ikke fremgår af forsiden af det digitale

kørekort, men det er ikke den side, som politiet kontrollerer,

men derimod den QR-kode, der vises på den følgende side,

som scannes. Herved kontrolleres, om kørekortet er gyldigt.

Landsrettens begrundelse og resultat



Det lægges efter de samstemmende forklaringer afgivet af

tiltalte og politiassistent Vidne til grund, at tiltalte foreviste

forsiden af kørekortet til politiassistenten, mens han holdt for

de sidste fire cifre af cpr-nummeret, men at tiltalte ikke

ønskede at overgive kørekortet til politiassistenten, idet han

ikke mente at være forpligtet hertil.

Efter færdselslovens § 56, stk. 1, 1. pkt., må motorkøretøj

kun føres af en person, der har erhvervet kørekort, og efter

bestemmelsens 2. pkt. skal føreren under kørslen have

kørekortet hos sig og skal på forlangende vise det til politiet.



- 3 -

Landsretten finder, at denne bestemmelse indebærer, at

politiet både skal sikre sig, at føreren har erhvervet førerret,

og at det foreviste kørekort er ægte. Uanset at spørgsmålet

om førerret også kan fastslås ved opslag i politiets registre på

baggrund af oplysning om navn og fødselsdato, finder

landsretten, at kontrollen af kortets ægthed alene kan udføres

ved, at kortet overgives til politiet med henblik herpå.

Bestemmelsen indebærer således en pligt for føreren til at

overgive kørekortet til politiet.

Landsretten tiltræder på denne baggrund, at tiltalte i forhold

2 er fundet skyldig i overtrædelse af færdselslovens § 56, stk.

1, 2. pkt.

Straffen findes passende fastsat til en bøde på 4.000 kr. med

en forvandlingsstraf på fængsel i 8 dage.

Landsretten stadfæster derfor dommen.

T h i  k e n d e s  f o r  r e t :

Byrettens dom i sagen mod Tiltalte stadfæstes.

Tiltalte skal betale sagens omkostninger for landsretten.